LIETUVOS RESPUBLIKOS VIDAUS REIKALŲ MINISTRAS

ĮSAKYMAS

DĖL LIETUVOS RESPUBLIKOS VIDAUS REIKALŲ MINISTRO 2022 M. KOVO 1 D. ĮSAKYMO NR. 1V-149 „DĖL UŽSIENIEČIŲ, PASITRAUKUSIŲ IŠ UKRAINOS DĖL RUSIJOS FEDERACIJOS KARINIŲ VEIKSMŲ UKRAINOJE, ASMENS SVEIKATOS PRIEŽIŪROS PASLAUGŲ UŽTIKRINIMO IR RECEPTINIŲ VAISTINIŲ PREPARATŲ JIEMS IŠRAŠYMO IR IŠDAVIMO LAIKINOSIOS APSAUGOS GALIOJIMO LAIKOTARPIU“ PAKEITIMO

2022 m. gegužės 6 d. Nr. 1V-353

Vilnius

Pakeičiu Lietuvos Respublikos vidaus reikalų ministro 2022 m. kovo 1 d. įsakymą Nr. 1V-149 „Dėl užsieniečių, pasitraukusių iš Ukrainos dėl Rusijos Federacijos karinių veiksmų Ukrainoje, asmens sveikatos priežiūros paslaugų užtikrinimo ir receptinių vaistinių preparatų jiems išrašymo ir išdavimo laikinosios apsaugos galiojimo laikotarpiu“:

1. Papildau 2.4 papunkčiu:

„2.4. savivaldybių administracijų direktorius, III lygio asmens sveikatos priežiūros paslaugas teikiančias asmens sveikatos priežiūros įstaigas ir asmens sveikatos priežiūros įstaigas, teikiančias medicininės reabilitacijos paslaugas, neviršijant privalomuoju sveikatos draudimu apdraustiems asmenims teikiamų asmens sveikatos priežiūros paslaugų apimties, kai to reikalauja užsieniečio sveiktos būklė, užtikrinti ir kitų šio įsakymo 2.1–2.3 papunkčiuose nenurodytų asmens sveikatos priežiūros paslaugų teikimą:

2.4.1. užsieniečiams iki 18 metų;

2.4.2. užsieniečiams, gaunantiems Lietuvos Respublikos įstatymų nustatytą pensiją dėl senatvės ar neįgalumo ar šalpos kompensaciją sukakus Lietuvos Respublikos socialinio draudimo pensijų įstatyme nustatytą senatvės pensijos amžių ar pripažintiems netekusiais 60 procentų ir daugiau darbingumo;

2.4.3. užsieniečiams, Lietuvos Respublikos teisės aktų nustatyta tvarka pripažintiems neįgaliaisiais, jiems pateikus Neįgalumo ir darbingumo nustatymo tarnybos prie Socialinės apsaugos ir darbo ministerijos išduotą neįgaliojo pažymėjimą;

2.4.4. užsieniečiams, gaunantiems pensiją pagal Ukrainos teisės aktus dėl senatvės, jiems pateikus Ukrainos valstybės institucijos išduotą senatvės pensijos gavėjo pažymėjimą. Šiame papunktyje nurodytas reikalavimas pateikti senatvės pensijos gavėjo pažymėjimą netaikomas užsieniečiams, sukakusiems 60 ir daugiau metų;

2.4.5. užsieniečiams, gaunantiems pensiją pagal Ukrainos teisės aktus dėl neįgalumo, jiems pateikus Ukrainos valstybės institucijos išduotą pensijos dėl neįgalumo gavėjo pažymėjimą;

2.4.6. užsieniečiams, Ukrainos teisės aktų nustatyta tvarka pripažintiems neįgaliaisiais, jiems pateikus Ukrainos valstybės institucijų išduotus dokumentus, patvirtinančius neįgalumo nustatymo faktą.“

2. Pakeičiu 3.2 papunktį ir jį išdėstau taip:

„3.2. Valstybinei ligonių kasai prie Sveikatos apsaugos ministerijos organizuoti užsieniečiams suteiktų šiame įsakyme nurodytų asmens sveikatos priežiūros paslaugų, jas teikiant, panaudotų vakcinų, centralizuotai apmokamų vaistų ir centralizuotai apmokamų medicinos pagalbos priemonių apmokėjimą Privalomojo sveikatos draudimo fondo biudžeto lėšomis (įstatymų nustatyta tvarka kompensuojant juos valstybės biudžeto lėšomis);“.

Teisingumo ministrė,

pavaduojanti vidaus reikalų ministrą	Evelina Dobrovolska